《游仙二章上范殿撰洁庵先生 其二》
宋代·程公许

空山学仙子，幽独性成癖。谁令一念差，失脚尘网密。

随缘玩泡影，隐思晓继夕。了了三生梦，掣电了无迹。

岂不志远游，谁为傅羽翼。抱关觇紫气，跪履问黄石。

静虑傥冥契，玄机讵难入。缟发古仙公，遗世而独立。

惝恍如有遇，一言曰守一。引臂许相从，长生托瑶籍。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。